Դա կարևոր սկզբունքային նշանակություն ունի: Պատահական չէ, որ այդ պահին հատուկ ուշադրություն դարձրեց ՌԴ նախագահի արտաքին քաղաքական հարցերով օգնական Յուրի Ուշակովը: Եթե դատենք Մոսկվայի ու Թեհրանի նախկին որոշ հայտարարություններով, նրանք առավել հակված էին Իդլիբի խնդրի ուժային լուծմանը: Առարկում էր Անկարան` բազում օբյեկտիվ, մասամբ նաև սուբյեկտիվ նկատառումներով` պնդելով, որ մարտական գործողություններից հետո նորից Թուրքիա է ուղղվելու փախստականների հոսքը: Կարևոր պահ կա Սիրիայի տարածքում այլ պետությունների զորքերի ներկայության առնչությամբ: Ռուսաստանն ու Իրանն ունեն իրավական փաստաթղթեր Դամասկոսի հետ, Թուրքիայի ռազմական ներկայությունը հարաբերականորեն լեգիտիմացնում են Աստանայի պայմանավորվածությունները: Իսկ ԱՄՆ-ի ուժերի ներկայությունը Սիրիայում միջազգային իրավունքի տեսակետից կարելի է որակել ագրեսիա: Ռուհանին սամիթում հայտարարեց, որ «ԱՄՆ-ի ներկայությունը Սիրիայում անօրինական է, դա ագրեսիա է, որ բարդացնում է խաղաղության հաստատումը երկրում» և Վաշինգտոնից պետք չէ «սպասել դրական դեր սիրիական հարցում», որովհետև «միայն խորացնում է խնդիրները, բարդացնում կայուն խաղաղության հաստատումը Սիրիայում»: Իրանի նախագահի խոսքով` Թեհրանը «կպահպանի ներկայությունը Սիրիայում Դամասկոսի խնդրանքով»: Մինչդեռ, ինչպես հաղորդում է The Washington Post –ը, հղում անելով ԱՄՆ Պետդեպարտամենտի բարձրաստիճան ներկայացուցիրների հայտարարություններին, «նախագահ Դոնալդ Թրամփը, որ նախկինում պնդում էր ամերիկյան զորքերը Սիրիայից արագ դուրս բերելու անհրաժեշտությունը, հիմա համաձայնել է նոր ռազմավարությանը, որ նախատեսում է այդ երկրում ԱՄՆ ռազմական անժամկետ ներկայության պահպանումը»: ԱՄՆ զորքերի դուրսբերման հեռանկարը պայմանավորվում է այնտեղ «իրանական ու Թեհրանի ենթակայության տակ գտնվող այլ զորքերի» ներկայության փաստով: The Washington Post –ը նշում է, որ Վաշինգտոնը «դեմ է սիրական կառավարական զորքերի հարձակմանը Իդլիբի վրա», որովհետև համարվում է, որ Դամասկոսի վերահսկողության վերականգնումը նահանգում փաստացի կդառնա Սիրիայի ռազմական դիմակայության ավարտը: Գուցե հենց այդ պատճառով Էրդողանը կոչ էր անում հրադադար հայտարարել, որի ընթացքում հնարավոր կլինի «բաժանել» չափավոր արմատականներին «անչափներից», իսկ ժամանակի հետ հասնել նրանց զինաթափմանը: